stanford-oval/wikipedia huggingface dataset:
דינה אוורינה
הערות שוליים

↑  "Rhythmic Gymnastics World Ranking 2018 Individual Competitions" (PDF). fig-gymnastics.com (באנגלית). נבדק ב-2019-08-16.
↑  "Rhythmic Gymnastics Challenge Ranking 2018 Individual Competitions" (PDF). fig-gymnastics.com (באנגלית). נבדק ב-2019-08-16.
↑  "2012 Russian Championships". r-gymnastics. 12 בפברואר 2012. {{cite web}}:  (עזרה)
↑  "VENERA CUP-2012". r-gymnastics. 23 במרץ 2012. {{cite web}}:  (עזרה)
↑  "2013 Russian Junior Championships". rg4u.clan. 10 בפברואר 2013. אורכב מ-המקור ב-4 במרץ 2016. נבדק ב-10 בספטמבר 2014. {{cite web}}:  (עזרה)
↑  "Arina and Dina Averina - young stars of Zavolzhye". r-gymnastics. 11 בספטמבר 2013. {{cite web}}:  (עזרה)
↑  "Rhythmic Gymnastics Grand Prix starts into Olympic Season". Gymmedia. 21 בפברואר 2016. {{cite web}}:  (עזרה).
↑  "Rhythmic World Cup Circuit 2016 started in Finland". Gymmedia. 29 בפברואר 2016. {{cite web}}:  (עזרה)
↑  "Grand Prix: 30th International Thiais 2016". Gymmedia. 27 במרץ 2016. {{cite web}}:  (עזרה)
↑  "2016 Russian Championships". נבדק ב-2016-04-17.
↑  "Dina Averina turns heads at the Moscow Grand Prix". European Union of Gymnastics. 20 בפברואר 2017. אורכב מ-המקור ב-5 במרץ 2017. נבדק ב-4 במרץ 2017. {{cite web}}:  (עזרה)
↑  FIG Channel. 2017 Rhythmic Worlds, Pesaro (ITA) - Hoop+Ball Finals, Highlights. נבדק ב-2018-08-23.
↑  "השופטים קיפחו את אברינה": ברוסיה זעמו, באתר ערוץ הספורט, 7 באוגוסט 2021
↑  דינה אברינה בכתה: "השיפוט לא היה הוגן", ברוסיה טענו: "היא נשדדה", באתר ynet, 7 באוגוסט 2021
↑  מפתיע: הברכה של האחיות אברינה לאשרם, באתר ‏מאקו‏, 13 במאי 2022
דינה בגראן פרי מוסקבה 2017
דיון וייטרס

| --- | --- |

וייטרס בשנת 2015
 לידה:  10 בדצמבר 1991 (בן 32) פילדלפיה שבפנסילבניה
 עמדה:  קלע
 גובה:  1.91 מטרים
 מכללה:  אוניברסיטת סירקיוז
 דראפט:  בחירה רביעית, 2012 קליבלנד קאבלירס
 קבוצות כשחקן
 2012–2015   2015–2016   2016–2020   2020:  קליבלנד קאבלירס   אוקלהומה סיטי ת'אנדר   מיאמי היט   לוס אנג'לס לייקרס
 הישגים כשחקן
 זכייה באליפות ה-NBA‏ (2020) חמישיית הרוקיז הראשונה (2013)
דיון וייטרס (באנגלית: Dion Waiters; נולד ב-10 בדצמבר 1991) הוא כדורסלן אמריקאי, המשחק בעמדת הקלע.
ראשית חייו

וייטרס נולד וגדל בפילדלפיה, פנסילבניה. עם סיום לימודיו התיכוניים, החל וייטרס ללמוד באוניברסיטת סירקיוז ולשחק במדי קבוצת הכדורסל של האוניברסיטה המתמודדת בחטיבת החוף האטלנטית של ליגת המכללות (נקראת גם ה-ACC).
בסירקיוז שיחק וייטרס לצידו של בן דודו סקופ ג'רדיין. כפרשמן לא הצליח וייטרס להפוך לבורג מרכזי ברוטצית השחקנים ותרם 6.6 נקודות ב-16.3 דקות בממוצע, וקלע שיא אישי של 18 נקודות מול אוניברסיטת מרקט בסיבוב השני של טורניר אליפות המכללות בכדורסל, אך לא הצליח למנוע את הפסדה של סירקיוז והדחתה מהטורניר.
כסופטמור החל וייטרס לקבל קרדיט רב יותר מג'ים בוהיים, מאמנה של הקבוצה. הוא שותף ב-24.1 דקות ותרם 12.4 נקודות למשחק, שני בקבוצה רק לכריס ג'וזף, וסייע לקבוצתו להעפיל עד לשלב רבע הגמר של טורניר אליפות המכללות, לראשונה מאז 2003.
קריירת ה-NBA > קליבלנד קאבלירס

לאחר שנתיים בליגת המכללות, העמיד עצמו וייטרס לבחירה בדראפט ה-NBA. הוא נבחר במקום הרביעי על ידי קליבלנד קאבלירס וכבר בעונתו הראשונה הפך לשחקן חמישייה במקומו של אנתוני פארקר שפרש. הוא תרם לאורך עונת הרוקי שלו 14.7 נקודות, כולל שיא קריירה של 33 נקודות מול סקרמנטו קינגס, ואף נבחר לחמישיית הרוקיז של העונה, אולם קליבלנד סיימה את העונה עם 24 ניצחונות בלבד מול 58 הפסדים ולא העפילה למשחקי הפלייאוף.
לקראת עונת 2013/2014 פוטר ביירון סקוט, מאמן הקבוצה, ותחתיו מונה מייק בראון. וייטרס רשם 15.9 נקודות לאורך העונה, אך קליבלנד נכשלה שנית במאמצה להעפיל למשחקי הפלייאוף, ואף נודע במהלך העונה על סכסוך שהתגלע בין וייטרס לקיירי אירווינג.
קריירת ה-NBA > אוקלהומה סיטי ת'אנדר

בינואר 2015, לאחר כשנתיים וחצי בקליבלנד, נשלח וייטרס לאוקלהומה סיטי ת'אנדר כחלק מטרייד משולש עם ניו יורק ניקס. בפלייאוף 2016 העפיל עם הת'אנדר לגמר האזור המערבי, בו הודחה הקבוצה על ידי גולדן סטייט ווריורס בתוצאה 3–4.
קריירת ה-NBA > מיאמי היט

לקראת עונת 2016/2017 חתם על חוזה במיאמי היט, ושנה לאחר מכן חתם בקבוצה על חוזה נוסף ל-4 עונות.
בפברואר 2020 הועבר יחד עם ג'סטיס וינסלו לממפיס גריזליס, כחלק מטרייד משולש עם מינסוטה טימברוולבס. מיד לאחר הטרייד שוחרר וייטרס מהגריזליס.
קריירת ה-NBA > לוס אנג'לס לייקרס

ב-6 במרץ 2020 חתם על חוזה בלוס אנג'לס לייקרס עד לסיום עונת 2019/2020. באותה עונה זכה עם הלייקרס באליפות ה-NBA, לאחר שגברו על מיאמי היט בסדרת הגמר; וייטרס עצמו שותף ב-5 בלבד מתוך 21 משחקי קבוצתו בפלייאוף, וקלע 2.0 נקודות בממוצע למשחק.
סטטיסטיקות קריירה > בליגת המכללות

| עונה | קבוצה | משחקים | חמישייה | דקות | אחוזים מהשדה | אחוזים מהשלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2010/2011 | סירקיוז | 34 | 0 | 16.3 | 0.411 | 0.329 | 0.813 | 1.6 | 1.5 | 1.1 | 0.1 | 6.6 |
| 2011/2012 | סירקיוז | 37 | 0 | 24.1 | 0.476 | 0.363 | 0.729 | 2.3 | 2.5 | 1.8 | 0.3 | 12.6 |
| קריירה |  | 71 | 0 | 20.4 | 0.453 | 0.348 | 0.753 | 1.9 | 2.0 | 1.5 | 0.2 | 9.7 |
סטטיסטיקות קריירה > בעונה הסדירה של ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2012/2013 | קליבלנד | 61 | 48 | 28.8 | 0.412 | 0.310 | 0.746 | 2.4 | 3.0 | 1.0 | 0.3 | 14.7 |
| 2013/2014 | קליבלנד | 70 | 24 | 29.6 | 0.433 | 0.368 | 0.685 | 2.8 | 3.0 | 0.9 | 0.2 | 15.9 |
| 2014/2015 | קליבלנד | 33 | 3 | 23.8 | 0.404 | 0.256 | 0.783 | 1.7 | 2.2 | 1.3 | 0.3 | 10.5 |
| 2014/2015 | אוקלהומה סיטי | 47 | 20 | 30.3 | 0.392 | 0.319 | 0.625 | 2.9 | 1.9 | 1.0 | 0.2 | 12.7 |
| 2015/2016 | אוקלהומה סיטי | 78 | 15 | 27.6 | 0.399 | 0.357 | 0.713 | 2.6 | 2.0 | 1.0 | 0.2 | 9.8 |
| 2016/2017 | מיאמי | 46 | 43 | 30.1 | 0.423 | 0.394 | 0.646 | 3.3 | 4.3 | 0.9 | 0.4 | 15.8 |
| 2017/2018 | מיאמי | 30 | 30 | 30.6 | 0.398 | 0.306 | 0.739 | 2.6 | 3.8 | 0.8 | 0.3 | 14.3 |
| 2018/2019 | מיאמי | 44 | 28 | 25.9 | 0.414 | 0.377 | 0.500 | 2.6 | 2.8 | 0.7 | 0.2 | 12.0 |
| 2019/2020 | מיאמי | 3 | 0 | 14.0 | 0.385 | 0.471 | 0.000 | 3.7 | 1.0 | 0.0 | 0.7 | 9.3 |
| 2019/2020 | ל.א. לייקרס | 7 | 0 | 23.6 | 0.425 | 0.233 | 0.875 | 1.9 | 2.4 | 0.6 | 0.6 | 11.9 |
| קריירה |  | 419 | 211 | 28.2 | 0.412 | 0.346 | 0.694 | 2.6 | 2.8 | 0.9 | 0.3 | 13.1 |
סטטיסטיקות קריירה > בפלייאוף ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2016 | אוקלהומה סיטי | 18 | 0 | 27.3 | 0.417 | 0.375 | 0.667 | 2.6 | 2.3 | 0.6 | 0.2 | 8.4 |
| 2020 | ל.א. לייקרס | 5 | 0 | 7.6 | 0.333 | 0.000 | 1.000 | 0.4 | 0.4 | 0.2 | 0.2 | 2.0 |
| קריירה |  | 23 | 0 | 23.0 | 0.410 | 0.350 | 0.688 | 2.1 | 1.9 | 0.5 | 0.2 | 7.0 |
הערות שוליים

↑  Dion Waiters 2010-11 Game Log
↑  2011-12 Syracuse Orange Roster and Stats
↑  יאיר קטן, דייויס נבחר ראשון, קנטאקי שלטה בדראפט, באתר ynet, 29 ביוני 2012
↑  דו"ח המשחק באתר NBA.com
↑   אלון פרימו, סיכום השבוע ב-NBA || בטורונטו חושבים על ההווה ולא על העתיד, באתר הארץ, 4 בינואר 2014
↑  אוקלהומה סיטי מצרפת את וייטרס, באתר הקבוצה, 5 בינואר 2015
↑  וייטרס חותם על הארכת חוזה במיאמי, באתר הקבוצה, 7 ביולי 2017
↑  ממפיס מצרפת את וייטרס, וינסלו וג'נג, באתר הקבוצה, 6 בפברואר 2020
↑  ממפיס משחררת את וייטרס, באתר הקבוצה, 9 בפברואר 2020
↑  וייטרס חותם על חוזה בלייקרס, באתר הקבוצה, 6 במרץ 2020
דלתא בצלב הדרומי

| --- | --- |
   
 מיקומו של δ בצלב הדרומי בקבוצת הצלב הדרומי
 נתוני תצפית
 קבוצת כוכבים:  הצלב הדרומי
 שמות נוספים:  HD 106490
 סוג:  תת-ענק כחול
 בהירות נראית:  2.75
 סיווג ספקטרלי:  B2 IV
 עלייה ישרה:  12ʰ 15ᵐ 08.72ˢ מילי-שניות קשת בשנה
 נטייה:  ‏56.14″ ‏44′ ‏58°‏- מילי-שניות קשת בשנה
 משך מחזור השתנות:  3 שעות, 37 דקות ו-30 שניות
 מאפיינים פיזיים
 בהירות מוחלטת:  2.37-
 מרחק:  345  שנות אור 105.78  פארסק
 רדיוס:  7 רדיוסי שמש
 מסה:  8.9 מסות שמש
 עוצמת הארה:  פי 760 מהשמש
 טמפרטורה:  22,900 K
 מהירות סיבוב:  175 ק"מ/שנייה
 גיל:  18 מיליון שנים
 מהירות רדיאלית:  22.2±2.6 קילומטר לשנייה
 היסט:  7.1681±0.7145 אלפיות של שניות קשת
δ בצלב הדרומי הוא הכוכב הרביעי בבהירותו בקבוצת הכוכבים הצלב הדרומי ועם בהירות נראית מדרגה 2.75 הוא העמום ביותר מבין ארבעת הכוכבים שיוצרים את האסטריזם בצורת צלב שעל שמו הקבוצה. זהו הכוכב היחיד מבין הארבעה שאין לו שם משלו (אם כי גם השמות אקרוקס וגקרוקס הם לא שמות רגילים אלא קיצור של ציוני באייר של הכוכבים).
מאפיינים

δ בצלב הדרומי הוא תת-ענק כחול עם סיווג ספקטרלי B2 IV שנמצא במרחק של כ-345 שנות אור ממערכת השמש. מסתו גדולה ומוערכת בקרוב ל-9 מסות שמש, רדיוסו כ-7 רדיוסי שמש והוא מאיר בעוצמה של פי 760 מעוצמת ההארה של השמש באור נראה, אך טמפרטורת פניו הגבוהה, כ-23,000 קלווין, גורמת לכך שכמעט כל קרינתו היא בתחום העל-סגול, כך שעוצמת הארתו הכוללת היא יותר מפי 10,000 מעוצמת ההארה של השמש. בדומה לתת-ענקים כחולים אחרים, בהירותו של δ בצלב הדרומי משתנה מעט בתחום של כ-6 מאיות של דרגת בהירות במחזוריות של 3 שעות, 37 דקות ו-30 שניות, כלומר כ-6.6 מחזורים ביממה. עקב כך הוא מסווג כמשתנה β בקפאוס. מהירות הסיבוב העצמי של δ בצלב הדרומי היא גבוהה ועומדת על לפחות 175 קילומטר בשנייה, כלומר הוא משלים הקפה על צירו בכשתי יממות בלבד. למרות שגילו מוערך בכ-18 מיליון שנים בלבד, נראה הוא כבר סיים להתיך מימן להליום בליבתו ותהליכי ההיתוך עברו לשכבות המקיפות את הליבה, מה שגורם לכוכב להתקרר ולהתנפח, בדרך להפוך לענק אדום.
הערות שוליים

1 2 3  SIMBAD:δ Crucis
1 2  General Catalog of Variable Stars: δ Crucis
1 2  M. S. Vardya: Stellar rotation and mass loss in O and B stars, Astrophysical Journal, Part 1, vol. 299, p. 256 (1985)
1 2  N. Tetzlaff, R. Neuhäuser & M. M. Hohle: A catalogue of young runaway Hipparcos stars within 3 kpc from the Sun, Monthly Notices of the Royal Astronomical Society, Vol. 410, Iss. 1, p. 190 (2011)
↑  E. J. de Geus, P. T. de Zeeuw & J. Lub: Physical parameters of stars in the Scorpio-Centaurus OB association, Astronomy & Astrophysics, vol. 216, no. 1-2, p. 51 (1989)
↑  G. T. van Belle: Interferometric Observations of Rapidly Rotating Stars, The Astronomy & Astrophysics Review, Vol. 20, No. 1, article id. 51 (2012)
דניאל דיחס

| --- | --- |

 לידה:  17 בינואר 1981 (בן 43) אלקלה דה אנארס, מדריד (קהילה אוטונומית), ספרד.
 מקום הקמה:  ספרד 
 מוקד פעילות:  ספרד 
 תקופת הפעילות:  מ-1999
 סוגה:  פופ, מחזמר
 שפה מועדפת:  ספרדית 
 כלי נגינה:  פסנתר
 חברת תקליטים:  וורנר מיוזיק גרופ
 בן או בת זוג:  Alejandra Ortiz-Echague 
 
 פרופיל ב-IMDb
 
דניאל דיחס גרסיה (בספרדית: Daniel Diges García;‏ נולד ב-17 בינואר 1981), הוא שחקן טלוויזיה ותיאטרון, זמר, מלחין, כותב ונגן פסנתר ספרדי.
דיחס נולד בעיר אלקלה דה אנארס בקהילה האוטונומית מדריד בספרד. בנעוריו החל לשחק בהצגות בחברת התיאטרון “TELA”‏ ("Teatro Escuela Libre de Alcalá de Henares"), שבעיר הולדתו.
טלוויזיה

במקביל להופעתו בתחילה בתיאטרון שבעיר הולדתו, כיכב במספר פרסומות. לאחר מכן, בשנים 1999-2000, עלה מעמדו כשחקן כאשר כיכב בדרמת הנעורים הספרדית "Nada es para siempre". במהלך ארבע השנים שלאחר מכן הנחה בספרד תוכניות ילדים: "Megatrix" בשנים 2001-2003, ו-"Max Clan" בשנים 2003-2004. במקביל המשיך להופיע בתפקידים משניים בסדרות טלוויזיה: בשנת 2002 בסדרה Hospital Central הנחשבת לפופולרית מאוד בספרד, בשנת 2003 בסדרה "Ana y los siete", בשנת 2005 שיחק בשני פרקים בסדרה Aquí no hay quien viva (שנחשבת לאחת הסדרות הפופולריות ביותר בהיסטוריה של הטלוויזיה הספרדית) ובשנים 2005-2006 בסדרה "Agitación +IVA".
תיאטרון

את הקריירה שלו בתיאטראות גדולים החל בשנת 2005. הוא שיחק במחזות הזמר: "En Tu Fiesta Me Colé" ו-"Hoy No Me Puedo Levantar". בשנים 2007-2008 שיחק בהפקה ספרדית למחזה: "We Will Rock You". בשנים 2008-2009 כיכב בהפקה הספרדית למחזה ולסרט האמריקאי "High School Musical". משנת 2009 הוא משחק בהפקה הספרדית למחזמר "מאמה-מיה", המבוסס על שיריה של להקת הפופ השוודית "אבבא".
מוזיקה

בשנת 2010 זכה עם השיר "Algo pequeñito" ("משהו קטנטן") בתחרות הלאומית בשם "Eurovisión: Destino Oslo" שערכה ספרד לבחירת נציגות לתחרות אירוויזיון 2010. כך ייצג את ספרד היישר בגמר תחרות האירוויזיון שנערך ב-29 במאי, מכיוון שספרד היא אחת המממנות העיקריות של התחרות ולכן אינה צריכה להשתתף קודם בשלב חצי הגמר שקיים בתחרות בשנים האחרונות. השיר סיים רק במקום ה-15 מתוך 25 שירים, עם 68 נקודות. אולם בתחרות הלאומית בספרד קיבל דיחס את מרב הקולות גם מהציבור וגם מצוות השיפוט שהיוו יחד את ההצבעה. השיר זכה לביקורות חיוביות בציבור והגיע למקום ה-16 בטבלת מצעד השירים הרשמית של ספרד. השיר גם קיבל סיקור נרחב במספר אתרי אינטרנט על ההכנות, הכוריאוגרפיה ועל קליפים נוספים שהכין דיחס לשיר. בספרד התאגדה קבוצה גדולה של מעריצי האירוויזיון ומעריצים של הזמר, שהכינה קליפ משלה לשיר, כשהם רוקדים ברחובות העיר מדריד ובסוף הקליפ גם דיחס עצמו מופיע.
בנוסף, בחירתו לאירוויזיון הביאה לכך שאחת מארבע חברות התקליטים הגדולות בעולם, "וורנר מיוזיק גרופ", הזמינה אותו להיות מיוצג אצלה, ובתאריך 18 במאי 2010 הוא הוציא תחת חסותה את האלבום "דניאל דיחס" על שמו, שבו כתב את מרבית השירים. האלבום כולל גם שתי גרסאות נוספות לשירו באירוויזיון וגרסאות כיסוי בספרדית לשירים הידועים: "Just the Way You Are" ("בדיוק כפי שאת") של בילי ג'ואל, "Everything" ("הכל") של מייקל בובלה ו-"Angels" ("מלאכים") של רובי ויליאמס.
פרסים וזכיות נוספות

בשנת 2007 זכה ב-"פרס תיאטרון המחזמר" כשחקן פורץ הדרך הטוב ביותר בהפקה ""Hoy No Me Puedo Levantar", שהוצגה בספרד ובמקסיקו.
בשנת 2010 זכה ב-"פרס התיאטרון הלאומי" כשחקן הטוב ביותר במחזות-זמר בספרד.
דרוסקינינקאי (מחוז משנה)

דרוסקינינקאי (בליטאית: Druskininkų savivaldybė) הוא אחד מ-60 מחוזות משנה של ליטא, השוכן בדרום המדינה על גבול בלארוס. בחלוקה המנהלית של ליטא הוא מחוז-משנה של מחוז אליטא.
מחוז-משנה דרוסקינינקאי משתרע על פני 452 קמ"ר, ואוכלוסייתו מנתה בשנת 2014, קרוב ל-21,000 תושבים. העיר הגדולה ביותר במחוז המשנה היא העיר דרוסקינינקאי, המשמשת כמרכז המנהלי שלו.
דלתא במגן

| --- | --- |
   
 מיקומו של δ במגן בקבוצה
 נתוני תצפית
 קבוצת כוכבים:  מגן
 סוג:  ענק צהוב
 בהירות נראית:  מ-4.6 עד 4.8
 סיווג ספקטרלי:  F2 IIIp
 עלייה ישרה:  18ʰ 42ᵐ 16.4ˢ מילי-שניות קשת בשנה
 נטייה:  ‏09.19″ ‏03′ ‏09°‏- מילי-שניות קשת בשנה
 משך מחזור השתנות:  4.65 שעות (ראשי)
 מאפיינים פיזיים
 בהירות מוחלטת:  מ-0.6 עד 0.8
 מרחק:  202±4  שנות אור 61.93±1.23  פארסק
 רדיוס:  4 רדיוסי שמש
 מסה:  2.23 מסות שמש
 עוצמת הארה:  פי 40 מהשמש
 טמפרטורה:  7000 K
 מהירות סיבוב:  25.5 ק"מ/שנייה
 גיל:  700 מיליון שנים
 מהירות רדיאלית:  −41.01±1.33 קילומטר לשנייה
 היסט:  16.1899±0.1157 אלפיות של שניות קשת
 מתכתיות:  0.21 
 מערכת
 כוכבים נלווים:  δ במגן B ו-C
 
δ (דלתא) במגן (בלטינית: δ Scuti) הוא כוכב משתנה בקבוצת הכוכבים מגן, שנתן את שמו למשפחה של כוכבים משתנים בעלי תכונות דומות - משתנים קפאידים ננסיים, שכן כוכבים מסוג זה משתנים במנגנון דומה לשל המשתנים הקפאידים, אבל בעוד שמשתנים קפאידים הם על-ענקים כוכבים משתנים מסוגו של δ במגן הם ענקים או תת-ענקים. δ במגן נמצא במרחק של כ-200 שנות אור מכדור הארץ, מסתו גדולה מפעמיים מסת השמש, רדיוסו גדול פי 4 מרדיוס השמש וטמפרטורת פניו היא כ-7,000 קלווין. בהירותו הנראית משתנה בין דרגות 4.6 ל-4.8 במחזוריות של 4.65 שעות, אך בנוסף יש לו מספר מחזורי השתנות משניים עם שינויים קטנים יותר בבהירות של 4.48 שעות, 2.79 שעות, 2.28 שעות, 2.89 שעות ו-20.11 שעות. הצרוף של כל מחזורי המשנה עם המחזור הראשי יוצר תבנית השתנות מורכבת מאוד שמאפיינת כוכבים משתנים מסוג זה. עוצמת ההארה של הכוכב היא בערך פי 40 מעוצמת השמש.
תכונות

השינוי בעוצמת ההארה של δ במגן נובעת מפעימות רדיאליות שגורמות להתנפחות והתכווצות של הכוכב בדומה למנגנון של משתנים קפאידים. בנוסף מתרחשות בכוכב פעימות לא רדיאליות שיוצרות תבניות של גלים על פני הכוכב וגורמות לשינויים נוספים בעוצמת ההארה. המנגנון העיקרי שגורם להתנפחות ולהתכווצות נובע מיינון הליום בשכבות החיצוניות של הכוכב, ההליום המיונן בולע קרינה, מתחמם ומתפשט, ואז עם הגדלת הרדיוס הוא מתקרר והיינון קטן כך שההליום חוזר להיות שקוף לקרינה ולכן ההליום מתקרר ומתכווץ חזרה. הכוכב סיים את להתיך מימן בליבה שלו והוא נמצא בתהליך של התנפחות בדרך להפוך לענק אדום.
המתכתיות של δ במגן גדולה מהרגיל ויש בו פי שלושה ברזל לעומת השמש.
δ במגן B ו-C

ל δ במגן יש שני בני לוויה. δ במגן B הוא ככל הנראה כוכב הסדרה הראשית מסוג ספקטרלי K8 עם בהירות נראית מדרגה 12.2. הוא נמצא במרחק זוויתי של 15.2 שניות קשת מהכוכב הראשי (δ במגן A), שמתאים למרחק של לפחות 870 יחידות אסטרונומיות וזמן הקפה של לפחות 15,000 שנים.  δ במגן C הוא ככל הנראה כוכב הסדרה הראשית מסוג ספקטרלי G7 הדומה לשמש, עם בהירות נראית מדרגה 9.2. הוא נמצא במרחק זוויתי של 52.2 שניות קשת מהכוכב הראשי, שמתאים למרחק של לפחות 3,000 יחידות אסטרונומיות וזמן ההקפה של לפחות 85,000 שנים.
דרוננגאלם

| --- | --- |
אין תמונה חופשית
 מידע כללי
 גובה:  2,408 מטר
 מדינה:  שווייץ 
 מיקום:  שווייץ שווייץ, קנטון ברן
 רכס הרים:  האלפים הברניים
 אורך הרכס:  100 קילומטר
 קואורדינטות:  46°37′58.5″N 7°37′38.5″E﻿ / ﻿46.632917°N 7.627361°E﻿ / 46.632917; 7.627361
  (למפת שווייץ מוגדלת) ברן בזל ז'נבה ציריך לוגאנו לוזאן לוצרן סנט גאלן כור צרפת גרמניה איטליה אוסטריה ליכ.דרוננגאלם(למפת שווייץ רגילה) ברן בזל ז'נבה ציריך לוגאנו לוזאן לוצרן סנט גאלן כור צרפת גרמניה איטליה אוסטריה ליכ.דרוננגאלם(למפת ברן רגילה) ברן ביל/ביין תון בורגדורף לנגנטל שפיץדרוננגאלם(למפת ברן מוגדלת) ברן ביל/ביין תון בורגדורף לנגנטל שפיץדרוננגאלם
 
דרוננגאלם (Drunengalm או Drunegalm) הוא הר ברכס האלפים הברניים המתנשא לגובה של 2,408 מטר מעל פני הים, וממוקם בקנטון ברן בשווייץ.
גאוגרפיה

דרוננגאלם הוא ההר השלישי מצפון והחמישי מדרום, ברכס ההרים המפריד בין העמקים קנדר (Kandertal) ופרוטיג (Frutigtal) לבין העמקים זימן (Simmental) ודיאמטיג (Diemtigtal), המתחיל בהר ניזן שצופה על העיר שפיץ ואגם תון, וכולל מלבד דרוננגאלם את ההרים פרומברגהורן, הוניזן, מאנליפלואה, גסור ואלבריסטהורן.
ההר שוכן בין הר הפרומברגהורן מצפון וההר הוניזן מדרום.
דלתא בקפאוס

| --- | --- |
   
 מיקומו של δ בקפאוס בקבוצה
 נתוני תצפית
 קבוצת כוכבים:  קפאוס 
 סוג:  על-ענק צהוב
 בהירות נראית:  מ-3.48 עד 4.37
 סיווג ספקטרלי:  מ-F5 Ib עד G2 Ib
 עלייה ישרה:  22ʰ 29ᵐ 10.27ˢ מילי-שניות קשת בשנה
 נטייה:  ‏54.7″ ‏24′ ‏58°‏+ מילי-שניות קשת בשנה
 משך מחזור השתנות:  5 ימים 8 שעות 47 דקות ו-32 שניות
 מאפיינים פיזיים
 בהירות מוחלטת:  מ-3.7- עד 2.8-
 מרחק:  891  שנות אור 273.18  פארסק
 רדיוס:  40 רדיוסי שמש
 מסה:  5 מסות שמש
 עוצמת הארה:  פי 1,100–2,600 מהשמש
 טמפרטורה:  5,500–6,800 K
 מהירות סיבוב:  10.829 קילומטר לשנייה
 מהירות רדיאלית:  −26.8351±0.097836 קילומטר לשנייה
 היסט:  3.5551±0.1475 אלפיות של שניות קשת
 מתכתיות:  0.04 
 מערכת
 כוכבים נלווים:  δ בקפאוס B
 
δ (דלתא) בקפאוס (בלטינית δ Cephei) הוא כוכב משתנה בקבוצת הכוכבים קפאוס, שנתן את שמו למשפחה של כוכבים משתנים בעלי תכונות דומות – משתנים קפאידים.
כוכבים אלו הם מתאפיינים בזמן מחזור מדויק מאוד, שמקיים קשר הדוק עם עוצמת ההארה שלהם. באופן זה, על ידי מדידת זמן המחזור והבהירות הנראית שלהם, ניתן לדעת במדויק את המרחק אליהם, ומכאן חשיבותם.
היסטוריה

היותו של δ בקפאוס כוכב משתנה התגלתה בשנת 1784 על ידי האסטרונום ג'ון גודריק. למעשה זהו המשתנה הקפאידי השני שהתגלה (אחרי η בנשר שהשתנותו זוהתה מוקדם יותר באותה שנה) והוא גם המשתנה הקפאידי הקרוב ביותר לכדור הארץ אחרי פולאריס (שהשתנותו קטנה וזוהתה רק במאה ה-19).
מאפיינים

δ בקפאוס הוא למעשה כוכב זוגי במרחק של כ-891 שנות אור, המורכב מעל-ענק צהוב ומכוכב הסדרה הראשית כחול עמום יותר המקיפים זה את זה במרחק של לפחות 12,000 יחידות אסטרונומיות ובזמן הקפה של כחצי מיליון שנים.
δ בקפאוס A הוא על-ענק צהוב עם מסה של כ-5 מסות שמש ורדיוס של כ-40 פעמים רדיוס השמש, שסיים להתיך מימן בליבתו וכעת הוא מתיך הליום לחמצן ולפחמן. שכבות ההליום של הכוכב עוברות תהליך מחזורי של יינון, הגורם לבליעה מוגברת של קרינה ולהתפשטות שכבות ההליום ואז חזרתן למצב נייטרלי תוך הפיכתן שוב לשקופות יותר והתכווצותן, וחוזר חלילה. כתוצאה מהשינויים האלו, טמפרטורת פני השטח של δ בקפאוס A משתנה בין 5,500 ל-6,800 קלווין וסיווגו הספקטרלי משתנה מ-F5 ל-G2. עוצמת ההארה משתנה בין פי 1,100 לפי 2,500 מהשמש (בממוצע פי 2,000). מחזור השינוי אורך 5 ימים 8 שעות 47 דקות ו-32 שניות.
מאפיינים > מאפייני δ בקפאוס B

δ בקפאוס B הוא כוכב הסדרה הראשית כחול מסוג ספקטרלי B7 V, עם מסה של כ-4 מסות שמש. עוצמת ההארה שלו היא פי 500 משל השמש, כך שהוא פולט רק כרבע מהקרינה של δ בקפאוס A. סביר שבתוך עשרות מיליוני שנים יכלה גם δ בקפאוס B את המימן שבליבתו ויעבור תהליך דומה לזה של δ בקפאוס A.
גרף של דרגת הבהירות המשתנה של δ בקפאוס
דרוסוס יוליוס קיסר

דרוסוס יוליוס קיסר
דרוסוס יוליוס קיסר (7 באוקטובר 14 לפנה"ס – 14 בספטמבר 23), היה אציל רומאי מן השושלת היוליו-קלאודית. הוא היה בנו היחיד של הקיסר טיבריוס, בן-דוד מצד האם של הקיסר קליגולה, בן דוד מצד האב של הקיסר קלאודיוס, ודוד מדרגה שנייה של הקיסר נירון.
תולדות חייו

דרוסוס נולד בשנת 14 לפנה"ס, אביו טיבריוס היה בנו החורג של הקיסר אוגוסטוס ואמו ויפסניה אגריפינה הייתה בתו של המצביא הבכיר ביותר בתקופה, מרקוס ויפסניוס אגריפה.
עם מותו של אגריפה בשנת 12 לפנה"ס אוגוסטוס הכריח את טיבריוס להתגרש מוויפסניה ולשאת לאישה את בתו יוליה אלמנתו של אגריפה. בניגוד למנהג הרומאי אחרי גירושיו של הוריו דרוסוס נשאר לחיות עם אמו, ככל הנראה מכיוון שאוגוסטוס רצה להרחיק אותו מהחצר הקיסרית מכיוון שחשש שהוא יהווה תחרות לשני נכדיו ובניו המאומצים גאיוס ולוקיוס שאותם הועיד כיורשיו.
דרוסוס הפך לבן משפחת היוליים בשנת 4 עם אימוצו של אביו על ידי אוגוסטוס באותה שנה הוא נשא לאישה את דודניתו ליווילה, שהייתה גם אחותו של אחיו המאומץ גרמניקוס, לזוג נולדו שלושה ילדים יוליה והתאומים טיבריוס וגרמניקוס.
דרוסוס היה ידוע כאדם בעל אופי אלים וברוטאלי, אחרי שכמה פעמים הכה מספר חברים ממעמד הפרשים הוא זכה לכינוי האירוני קסטור על שם אחד מהאלים הפטרונים של מעמד הפרשים, כמו כן חרבות חדות זכו לכינוי דרוסיאן על שמו.
הקריירה הציבורית של דרוסוס התחילה בשנת 11 לספירה כשמונה כקוואיסטור, בשנת 14 לספירה כשטיבריוס ירש את אוגוסטוס כקיסר הוא נשלח לדכא את מרד הלגיונות שחנו בפאנוניה, הוא הופיע בפני החיילים המורדים וקרא להם לסיים את המרד תוך שהוא מבטיח להם שיביא את דרישותיהם לטיפולו של אביו והסנאט הרומי אולם החיילים שקצה נפשם בסחבת בטיפול בעניינים דחו את בקשתו של דרוסוס. למזלו של דרוסוס באותו לילה התרחש ליקוי לבנה, מכיוון שרוב החיילים המורדים ראו את הדבר כאות מבשר רעות גרם הדבר להרגעת המרד, דרוסוס ניצל את הרגיעה כדי להחזיר את המשמעת ללגיונות ולהוציא להורג את מנהיגי המרד. בשנה שלאחר מכן דרוסוס כיהן לראשונה כקונסול.
דרוסוס הפך ליורש המיועד של אביו עם מותו של אחיו המאומץ גרמניקוס בשנת 19 לספירה. מעמדו התחזק שכיהן כקונסול של שנת 21 לספירה יחד עם אביו טיבריוס ושנה לאחר מכן קיבל את הסמכות הטריבונית, משרה שהייתה שמורה באופן בלעדי לקיסר וליורשיו המיועדים. מעמדו הביא אותו למאבק עם מפקד המשמר הפרטוריאני סיאנוס שטיבריוס העביר לו רבות מסמכויותיו בשעה שפרש מרומא לאי קאפרי.
דרוסוס נפטר בשנת 23 לספירה, תחילה סברו שמותו נגרם מנסיבות טבעיות אולם בשנת 31 לספירה עם נפילתו של סיאנוס אשתו לשעבר גילתה במכתב לטיבריוס שלווילה, שפותתה על ידי סיאנוס, הייתה אחראית למותו של דרוסוס, אולם יש היסטוריונים שמפקפקים בגרסה זו ורואים בה תעמולה ותו לא.
דניאל דימאג'יו

| --- | --- |
אין תמונה חופשית
 לידה:  30 ביולי 2003 (בן 21) לוס אנג'לס, ארצות הברית 
 מדינה:  ארצות הברית 
 תקופת הפעילות:  מ-2010 
 פרופיל ב-IMDb
 
דניאל דימאג'יו (באנגלית: Daniel DiMaggio; נולד ב-30 ביולי 2003) הוא שחקן אמריקאי, המוכר בעיקר בשל תפקידו בתור אוליבר אוטו בסיטקום "אמא אמריקאית" (2021-2016).
ראשית חייו

דימאג'יו נולד לשחקן ולסופר לו דימאג'יו, ולשחקנית לורטה פוקס. בזמנו הפנוי הוא נהנה לגלוש על סקייטבורד, לרוץ מרתונים ולשחק בייסבול.
דניאל השתתף בקמפיין קסם הסיפורים של דיסני במטרה לעודד ילדים לקרוא.
קריירה

דימאג'יו התחיל לשחק בפרסומות בגיל 8. התפקיד הראשון שלו היה בסרט הקצר "גיישו" בשנת 2010. הוא שיחק בתפקיד אורח בסדרת הטלוויזיה "סוכן מחוק" כמייקל ווסטן הצעיר. הוא גילם את סופרמן הצעיר בסדרה "סופרגירל" בשנת 2016. בשנת 2017 הוא שיחק בסרט הקולנוע "גבר גבר 2".
בשנת 2016 לוהק דימאג'יו לתפקיד אוליבר אוטו, הבן האמצעי בקומדיית המצבים של ABC, "אמא אמריקאית". הסדרה הוקרנה לראשונה ב-11 באוקטובר 2016. במסגרת תפקידו כאוליבר אוטו, דימאג'יו למד בלט. לא הייתה לו הכשרה קודמת בבלט והוא לקח מספר שיעורים בשבוע כדי להיכנס לתפקיד בצורה הטובה ביותר.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2014 | A Tiger's Tail | טום מרפי |  |
| 2015 | Tales of Halloween | מייקי |  |
| 2017 | גבר גבר 2 | דאסטי בצעירותו |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2013 | סוכן מחוק | מייקל ווסטרן הצעיר | פרק: "Psychological Warfare" |
| 2014 | Where the Bears Are | ילד "תעלול או ממתק" | סדרת רשת; פרק: "Halloween Special" |
| 2014 | משפחה נרדפת | קורקי | פרק: "Haunted Secret" |
| 2014 | Divide & Conquer | קייל האל | סרט טלוויזיה |
| 2014–2016 | קלארנס | בריידי | דיבוב; 4 פרקים |
| 2016 | סופרגירל | קל-אל | פרק: "For the Girl Who Has Everything" |
| 2016–2021 | אמא אמריקאית | אוליבר אוטו | תפקיד ראשי (5 עונות); 103 פרקים |
| 2016, 2018 | הרעשנים | ארטי | דיבוב; 2 פרקים |
| 2017, 2018 | ערפדינה | דמויות שונות | דיבוב; 2 פרקים |
| 2022 | NCIS | נואה ריכטר | פרק: "The Brat Pack" |